1989R2299 — SK — 13.08.1999 — 003.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE RADY (EHS) č. 2299/89

z 24. júla 1989,

o kódexe správania pre používanie počítačových rezervačných systémov







RADA EURÓPSKYCH SPOLOČENSTIEV, vzhľadom na Zmluvu o založení Európskeho hospodárskeho spoločenstva, najmä na jej článok 84 ods. 2, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), so zreteľom na stanovisko Hospodárskeho a sociálneho výboru ( 3 ), keďže značný objem rezervácií leteckých liniek je realizovaný prostredníctvom počítačových rezervačných systémov; keďže takéto systémy môžu, ak sa správne používajú, poskytovať dôležité a užitočné služby leteckým dopravcom, cestovným agentom a cestujúcej verejnosti, pretože umožňujú ľahký prístup k aktuálnym a presným informáciám o letoch, poplatkoch, využiteľnej kapacite miest, vykonať rezerváciu a v niektorých prípadoch aj vystaviť letenky a palubné lístky; keďže zneužitie v podobe odoprenia prístupu k systémom alebo diskriminácie pri poskytovaní, napĺňaní alebo zobrazovaní údajov, alebo neodôvodniteľných podmienok vyžadovaných na účastníkoch alebo predplatiteľoch, môže vážne znevýhodniť leteckých dopravcov, cestovných agentov a v konečnom dôsledku spotrebiteľov; keďže toto nariadenie sa nedotýka uplatňovania článkov 85 a 86 zmluvy; keďže nariadenie Komisie (EHS) č. 2672/88 ( 4 ) vyníma spod ustanovení článku 85 ods. 1 zmluvy dohody týkajúce sa spoločného kúpy, vývoja a prevádzky počítačových rezervačných systémov; keďže povinný kódex správania uplatniteľný pre všetky počítačové rezervačné systémy a/alebo distribúciu zariadení ponúkaných k použitiu a/alebo používaných v spoločenstve by mal zabezpečiť, že takéto systémy sa využívajú na nediskriminačnej a transparentnej báze, podliehajúc určitým zárukám tak, aby sa vyhlo ich zneužitiu a tým sa posilnila nenarušená hospodárska súťaž medzi dopravcami a medzi počítačovými rezervačnými systémami a tým sa ochraňovali záujmy spotrebiteľov; keďže by nebolo vhodné, aby sa predajcovi počítačového rezervačného systému alebo materskému alebo zúčastnenému dopravcovi ukladali povinnosti, vo vzťahu k leteckému dopravcovi tretieho štátu, ktorý sám alebo spoločne s inými vlastní a/alebo kontroluje takýto systém, ktorý nie je v súlade s týmto kódexom alebo neponúka ekvivalentné zaobchádzanie; keďže je žiaduce prešetrenie sťažností a stanovenie postupov pri nesúlade s takýmto kódexom; PRIJALA TOTO NARIADENIE:







▼M2

Článok 1

Toto nariadenie sa vzťahuje pre každý počítačový rezervačný systém, pokiaľ zahŕňa produkty leteckej dopravy a pokiaľ sú produkty železničnej dopravy začlenené do jeho hlavného zobrazenia, ktoré sú ponúkané alebo sú používané na území spoločenstva bez ohľadu na:

— status alebo štátnu príslušnosť predajcu systému,

— zdroj používaných informácií alebo umiestnenie príslušných centrálnych jednotiek spracúvajúcich údaje,

— geografické umiestnenie letísk, medzi ktorými sa letecká preprava uskutočňuje

▼M1

Článok 2

Na účely tohto nariadenia:

a) „neviazaný produkt leteckej dopravy“ znamená leteckú prepravu cestujúcich medzi dvoma letiskami vrátane súvisiacich doplnkových služieb a dodatočných výhod ponúkaných na predaj a/alebo predávaných ako integrálna časť tohto produktu;

b) „viazaný produkt leteckej dopravy“ znamená vopred dohodnutú kombináciu neviazaného produktu leteckej dopravy s inými službami, ktoré nie sú doplnkovými službami leteckej dopravy ponúkanými na predaj a/alebo predávanými ako integrálna časť tohto produktu;

c) „produkt leteckej dopravy“ znamená neviazané a viazané produkty leteckej dopravy;

d) „pravidelná letecká doprava“ znamená sériu letov, pričom každý z nich má všetky nasledovné charakteristiky: — uskutočňuje sa lietadlom na prepravu cestujúcich alebo cestujúcich a nákladu a/alebo pošty za odplatu takým spôsobom, že pri každom lete sú miesta na sedenie k dispozícii pre individuálny nákup zo strany spotrebiteľov (buď priamo od leteckého dopravcu, alebo od jeho poverených agentov), — uskutočňuje sa tak, aby slúžil na prepravu medzi tými istými dvoma alebo viacerými bodmi buď: — 1. podľa uverejneného letového poriadku; alebo 2. letmi, ktoré sú také pravidelné a frekventované, že vytvárajú zrejmé systematické série letov;

e) „cestovné“ znamená cenu, ktorá sa má zaplatiť za neviazaný produkt leteckej dopravy a podmienky, za ktorých sa táto cena používa;

f) „počítačový rezervačný systém“ (PRS) znamená počítačový systém obsahujúci okrem iného informácie o leteckých dopravcoch medzi iným — letové poriadky, — dostupnosť, — cestovné a — súvisiace služby s alebo bez možností, prostredníctvom ktorých: môžu byť urobené rezervácie, alebo — môžu byť vydané letenky, — v takom rozsahu, že niektoré alebo všetky tieto služby sú k dispozícii pre predplatiteľov;

g) „distribučné zariadenie“ znamená zariadenie poskytované predajcom systému na zaobstaranie informácií o letových poriadkoch leteckých dopravcov, dostupnosti, cestovnom a súvisiacich službách a na rezervácie a/alebo vydanie leteniek a pre akúkoľvek inú súvisiacu službu;

h) „predajca systému“ znamená akýkoľvek subjekt alebo jeho pobočky, ktoré sú zodpovedné za prevádzku a uvedenie na trh PRS;

i) „materský dopravca“ znamená akéhokoľvek leteckého dopravcu, ktorý priamo alebo nepriamo, sám alebo spoločne s inými vlastní alebo účinne kontroluje predajcu systému, ako aj akéhokoľvek leteckého dopravcu, ktorého vlastní alebo účinne kontroluje

j) „účinná kontrola“ znamená vzťah založený ná právnom základe, zmluvách alebo iných nástrojoch, ktoré buď samostatne, alebo spoločne a so zreteľom na skutočnosti alebo dotknuté právo, umožňujú priamo alebo nepriamo vykonávať rozhodujúci vplyv na podnik, najmä: — právo použiť všetky aktíva podniku alebo ich časť, — práva alebo zmluvy, ktoré umožňujú rozhodujúci vplyv na zloženie, hlasovanie alebo rozhodnutia orgánov podniku, alebo inak umožňujú vykonávať rozhodujúci vplyv na riadenie obchodnej činnosti podniku;

k) „zúčastnený dopravca“ znamená leteckého dopravcu, ktorý má dohodu s predajcom systému o distribúcii produktov leteckej dopravy prostredníctvom PRS. Pokiaľ materský dopravca používa distribučné zariadenie svojho vlastného PRS, na ktoré sa vzťahuje toto nariadenie, považuje sa za zúčastneného dopravcu;

▼M2

l) „predplatiteľ“ znamená osobu inú, než je spotrebiteľ, alebo podnik iný, než je zúčastnený dopravca používajúci PRS na základe zmluvy alebo iného finančného dojednania s predajcom systému. Finančné dojednania sa považujú za existujúce vtedy, ak sa vykoná špecifická platba za služby predajcu systému alebo ak sa kúpi produkt leteckej dopravy;

m) „spotrebiteľ“ znamená každú osobu, ktorá sa snaží získať informácie o produkte leteckej dopravy a/alebo zamýšľa kúpiť produkt leteckej dopravy na súkromné využitie;

▼M1

n) „hlavné zobrazenie“ znamená zrozumiteľné neutrálne zobrazenie údajov týkajúcich sa leteckých služieb medzi dvojicami miest v priebehu špecifikovaného časového obdobia;

o) „trvanie letu“ znamená časový rozdiel medzi plánovaným časom odletu a príletu;

p) „rozšírenie služieb“ znamená akýkoľvek produkt alebo službu ponúknutú predajcom systému vo vlastnom mene predplatiteľom v spojení s iným PRS, než sú distribučné zariadenia;

▼M2

q) „neviazaný produkt železničnej dopravy“ znamená železničnú prepravu cestujúcich medzi dvoma stanicami vrátane všetkých súvisiacich doplnkových služieb a dodatočných výhod ponúkaných na predaj a/alebo predávaných ako integrálna časť tohto produktu;

r) „viazaný produkt železničnej dopravy“ znamená vopred dohodnutú kombináciu neviazaného produktu železničnej dopravy s inými službami, ktoré nie sú doplnkovými službami železničnej dopravy, ponúkanými na predaj a/alebo predávanými ako integrálna časť tohto produktu;

s) „produkt železničnej dopravy“ znamená neviazané a viazané produkty železničnej dopravy;

t) „letenka“ znamená platný dokument oprávňujúci na prepravu alebo rovnocenný dokument v inej než papierovej forme vrátane elektronickej formy vydaný dopravcom alebo jeho povereným zástupcom;

u) „dvojitá rezervácia“ znamená situáciu, ktorá vznikne vtedy, keď sa realizujú dve alebo viac rezervácií pre toho istého cestujúceho a je evidentné, že cestujúci nemôže využiť viac než jednu rezerváciu.

▼M1

Článok 3

1. Predajca systému má schopnosť vo svojom vlastnom mene ako subjekt oddelený od materského dopravcu, mať práva a povinnosti každého druhu, uzatvárať zmluvy, okrem iného s materským dopravcom, zúčastnenými dopravcami a predplatiteľmi alebo vykonávať iné právne akty, podať žalobu a byť žalovaný.

2. Predajca systému umožní každému leteckému dopravcovi zúčastniť sa na rovnakej a nediskriminačnej báze, na svojich distribučných zariadeniach v rámci použiteľnej kapacity príslušného systému v závislosti na akýchkoľvek technických prekážkach, ktoré sú mimo kontroly predajcu systému.

3.

a) Predajca systému: — nepripojí neprimerané podmienky ku ktorejkoľvek zmluve so zúčastneným dopravcom, — nebude vyžadovať akceptovanie dodatočných podmienok, ktoré svojou povahou alebo podľa obchodných zvyklosti nemajú žiadne spojenie s účasťou v jeho PRS a bude uplatňovať rovnaké podmienky pre tú istú úroveň služby.

b) Predajca systému nebude podmieňovať účasť v jeho PRS neúčasťou zúčastneného dopravcu v inom systéme v tej istej dobe.

c) Zúčastnený dopravca môže vypovedať svoju zmluvu s predajcom systému s výpovednou lehotou, ktorá nesmie prekročiť šesť mesiacov a uplynúť pred koncom prvého roku. V takom prípade je predajca systému oprávnený získať späť viac než náklady, ktoré sa priamo vzťahujú k ukončeniu zmluvy.

4. Ak sa predajca systému rozhodol pridať k poskytnutým distribučným zariadeniam alebo k zariadeniu používanému v súvislosti s týmto zariadením, akékoľvek vylepšenie, poskytne o tom informácie a ponúkne tieto vylepšenia všetkým zúčastneným dopravcom, vrátane materských dopravcov, za časovo tých istých podmienok a ustanovení, podliehajúc bežným technickým obmedzeniam mimo jeho kontroly a to takým spôsobom, že nebude robiť rozdiel v lehote pre vykonávanie nových vylepšení medzi materským dopravcom a zúčastnenými dopravcami.

▼M1

Článok 3a

1.

a) Materský dopravca nesmie diskriminovať konkurujúci PRS tým, že mu na jeho žiadosť odmietne poskytnúť v rovnakom čase tie isté informácie o letových poriadkoch, cestovnom a dostupnosti týkajúce sa jeho vlastných leteckých služieb, ako aj informácie, ktoré poskytuje vlastnému PRS alebo odmietne distribuovať jeho produkty leteckej dopravy prostredníctvom iného PRS, alebo odmietne akceptovať, alebo potvrdiť časovo rovnako rezerváciu vykonanú konkurujúcim PRS pre akékoľvek produkty leteckej dopravy, ktoré sú distribuované prostredníctvom jeho vlastného PRS. Materský dopravca musí byť povinný akceptovať a potvrdiť len tie rezervácie, ktoré sú v súlade s jeho cestovným a podmienkami.

▼M2

b) Materský dopravca nie je povinný akceptovať všetky náklady v tejto súvislosti okrem nákladov na obnovu poskytovaných informácií a na prijaté rezervácie. Poplatky za rezervácie splatné PRS za prijaté rezervácie uskutočnené v súlade s týmto článkom nesmú presiahnuť poplatky účtované rovnakým PRS pre zúčastnených dopravcov za ekvivalentné transakcie

▼M1

c) Materský dopravca je oprávnený vykonávať kontroly týkajúce sa dodržiavania článku 5 ods. 1 konkurenčným PRS.

▼M2

2. Povinnosť uložená týmto článkom sa nepoužije v prospech konkurenčného PRS, ak v súlade s postupmi článku 11 bolo rozhodnuté, že PRS porušil ustanovenia článku 4a alebo článku 6, ktoré sa týkajú neoprávneného prístupu materských dopravcov k informáciám

▼M1

Článok 4

1. Zúčastnení dopravcovia a ostatní poskytovatelia produktov leteckej dopravy zabezpečia, že údaje, ktoré sa rozhodli poskytnúť PRS sú presné, neskreslené, transparentné a nemenej vyčerpávajúce než tie, ktoré sa poskytli ktorémukoľvek inému PRS. Údaje okrem iného, umožnia predajcovi systému splniť požiadavky klasifikačných kritérií uvedených v prílohe.

Údaje poskytované sprostredkovane nebudú nimi upravované spôsobom, ktorý by mohol viesť k nepresným, skresleným a diskriminujúcim informáciám.

▼M2

Zásady uvedené v prvom a druhom pododseku sa použijú pre železničnú dopravu, pokiaľ ide o údaje poskytované pre hlavné zobrazenie.

▼M1

2. Predajca systému nebude manipulovať s materiálom uvedeným v odseku 1 spôsobom, ktorý by viedol k nepresným, skresleným alebo diskriminujúcim informáciám.

3. Predajca systému naplní a spracuje údaje, ktoré mu boli poskytnuté zúčastnenými dopravcami s rovnakou starostlivosťou a včasnosťou, v závislosti od metód napĺňania, ktoré si vybrali jednotliví zúčastnení dopravcovia a od štandardných formátov používaných uvedeným predajcom.

▼M1

Článok 4a

1. Napĺňacie a/alebo spracovávacie zariadenia poskytované predajcom systému, sa ponúknu všetkým materským a zúčastneným dopravcom bez diskriminácie. Ak sú k dispozícii príslušné a všeobecne prijaté normy odvetvia leteckej dopravy, predajcovia systému ponúknu zariadenia s nimi zlučiteľné.

2. Predajca systému si nevyhradí žiadne špecifické naplňovacie a/alebo spracovávacie postupy, alebo akékoľvek iné distribučné zariadenie pre jedného alebo viacerých jeho materských dopravcov.

3. Predajca systému zabezpečí, aby boli jeho distribučné zariadenia zrejmým a overiteľným spôsobom oddelené od akéhokoľvek súkromného inventáru dopravcu a od manažmentských a marketingových zariadení. Oddelenie môže byť realizované buď logicky pomocou softvéru, alebo fyzicky takým spôsobom, aby akékoľvek spojenie medzi distribučnými zariadeniami a súkromnými zariadeniami sa mohlo byť dosiahnuť len pomocou použitia medzičlánku. Bez ohľadu na prijatú metódu oddelenia, bude takýto medzičlánok prístupný každému materskému alebo zúčastnenému dopravcovi na nediskriminačnom základe a bude poskytovať rovnaké zaobchádzanie vzhľadom na postupy, zápisy, vstupy a výstupy.Ak sú k dispozícii príslušné a všeobecne prijaté normy odvetvia leteckej dopravy, predajcovia systému ponúknu medzičlánky s nimi zlučiteľné.

▼M2

4. Predajca systému zabezpečí, aby každá tretia strana poskytujúca v jeho mene služby PRS v celom rozsahu alebo čiastočne spĺňala príslušné ustanovenia tohto nariadenia.

▼M1

Článok 5

1.

a) Zobrazenia vytvárané PRS musia byť jasné a nediskriminačné.

b) Predajca systému úmyselne alebo z nedbalosti nezobrazí vo svojom systéme nepresné alebo skreslené informácie.

2.

a) Predajca systému poskytne hlavné zobrazenie alebo zobrazenia pre každú jednotlivú transakciu cez jeho PRS a zahrnie doň údaje poskytnuté zúčastnenými dopravcami o letových poriadkoch, cestovnom a miestach, ktoré sú k dispozícii jasným a vyčerpávajúcim spôsobom, bez diskriminácie alebo predpojatosti, najmä pokiaľ ide o poradie, v ktorom sú informácie prezentované.

b) Spotrebiteľ je oprávnený mať k dispozícii na požiadanie hlavné zobrazenie, vyhradené len pre pravidelné alebo nepravidelné služby.

c) Nesmie sa vykonávať žiadna diskriminácia voči letiskám obsluhujúcim to isté mesto pri zostavovaní a výbere letov pre danú dvojicu miest pri ich zahrnutí do hlavného zobrazenia.

d) Zoradenie voľby letov na hlavnom zobrazení bude podľa prílohy.

e) Kritériá, ktoré sa použijú pre zoradenie, nesmú byť založené na akomkoľvek faktore vzťahujúcom sa priamo alebo nepriamo k totožnosti dopravcu a majú byť použité na nediskriminačnom základe voči každému zúčastnenému dopravcovi.

3. Pokiaľ predajca systému poskytuje informácie o cestovnom, zobrazenie bude neutrálne a nediskriminujúce a bude obsahovať aspoň cestovné pre všetky lety zúčastnených dopravcov zobrazených na hlavnom zobrazení. Zdroj takých informácii musí byť prijateľný pre zúčastneného(ich) dopravcu(ov) a pre príslušného predajcu systému.

4. Informácie o viazaných produktoch týkajúce sa okrem iného osoby organizujúcej cestu, dostupnosti a ceny, nesmú byť uvedené na hlavnom zobrazení.

5. Za porušenie tohto nariadenia zo strany PRS sa nepovažuje skutočnosť, ak sa zobrazenie mení z dôvodu splnenia špecifických požiadaviek spotrebiteľa.

Článok 6

1. Predajca systému poskytne z PRS informácie, štatistiky alebo iné údaje za nasledovných podmienok:

▼M2

a) informácie týkajúce sa identifikovateľných individuálnych rezervácií budú k dispozícii len pre leteckého dopravcu alebo dopravcov zúčastnených na službe, ktorej sa rezervácia týka, a rovnako aj pre predplatiteľov zahrnutých do rezervácie. Informácie kontrolované predajcom systému týkajúce sa identifikovateľných individuálnych rezervácií sa archivujú off-line počas sedemdesiatich dvoch hodín po doplnení poslednej časti pri individuálnej rezervácii a sú zničené do troch rokov. Prístup k takým údajom je povolený len pri sporoch týkajúcich sa fakturácie.

▼M1

b) akékoľvek marketingové, odbytové údaje o rezervácii budú prístupné len na základe, že i) sú takéto údaje ponúkané rovnako včas a na nediskriminačnom základe všetkým zúčastneným dopravcom vrátane materských dopravcov; ▼M2 ii) takéto údaje môžu a na požiadanie musia zahŕňať všetkých zúčastnených dopravcov a/alebo predplatiteľov, ale nesmú obsahovať žiadne priame alebo nepriame identifikačné alebo osobné informácie o cestujúcich alebo o užívateľoch právnických osobách; ▼M1 iii) so všetkými požiadavkami sa zaobchádza s rovnakou starostlivosťou a v rovnakej lehote, v závislosti na metóde prenosu vybranej dopravcom; ▼M2 iv) informácie sú na požiadanie globálne alebo selektívne k dispozícii zúčastneným dopravcom alebo predplatiteľom vzhľadom na trh, na ktorom pôsobia; v) skupina leteckých spoločností a/alebo predplatiteľov je oprávnená kupovať údaje na spoločné spracovanie. ▼M1

2. Predajca systému neposkytne bez súhlasu spotrebiteľa osobné informácie týkajúce sa spotrebiteľa iným, ktorí nie sú zahrnutí do transakcie.

3. Predajca systému zabezpečí, aby ustanovenia odsekov 1 a 2 boli splnené technickými prostriedkami a/alebo vhodnou ochranou týkajúcou sa aspoň softwaru takým spôsobom, že informácie poskytované leteckým dopravcom, alebo informácie nimi vytvorené, nemôžu byť sprístupnené jednému alebo viacerým materským dopravcom okrem tých, ktoré sú prístupné na základe tohto článku.

▼M2 —————

▼B

Článok 7

▼M1

1. Povinnosti predajcu systému podľa článkov 3 a 4 až 6 sa neuplatnia pokiaľ pôjde o materského dopravcu tretieho štátu v rozsahu v akom jeho PRS mimo územia spoločenstva, neponúka leteckým dopravcom spoločenstva zaobchádzanie ekvivalentné tomu, aké poskytuje toto nariadenie a nariadenie komisie (EHS) č. 83/91 ( 5 ).

2. Povinnosti materských a zúčastnených dopravcov podľa článkov 3a, 4 a 8 sa neuplatnia vo vzťahu k PRS kontrolovanému leteckými dopravcami jedného alebo viacerých tretích štátov v takom rozsahu, v akom mimo územia spoločenstva materskému alebo zúčastnenému dopravcovi nie je poskytnuté zaobchádzanie ekvivalentné tomu, ktoré poskytuje toto nariadenie a nariadenie Komisie (EHS) č. 83/91.

▼B

3. Predajca systému alebo letecký dopravca, ktorý zamýšľa použiť ustanovenia odsekov 1 alebo 2, musí oznámiť Komisii svoj úmysel a dôvody takéhoto úmyslu najmenej 14 dní pred touto činnosťou. Za výnimočných okolností Komisia môže na žiadosť predajcu systému alebo dotknutého leteckého dopravcu sa odchýliť od pravidla 14 — tich dní.

4. Po prijatí oznámenia Komisia bez meškania stanoví, či diskriminácia v zmysle odsekov 1 a 2 existuje. Ak je zistené, že ide o takýto prípad, Komisia o tom informuje všetkých predajcov systému alebo dotknutých leteckých dopravcov v spoločenstve, ako aj členské štáty. Ak diskriminácia v zmysle odsekov 1 alebo 2 neexistuje, Komisia o tom informuje predajcov systému alebo dotknutých leteckých dopravcov.

▼M1

5.

a) V prípade, ak sa v zmysle odsekov 1 a 2 zistí existencia vážnej diskriminácie, môže Komisia rozhodnutím oznámiť PRS, aby zmenil vhodne svoju činnosť v záujme ukončenia takej diskriminácie. Komisia o takom rozhodnutí bezodkladne informuje členské štáty.

b) Pokiaľ Rada na žiadosť členského štátu neprijme iné rozhodnutie v priebehu troch mesiacov od dátumu rozhodnutia Komisie, rozhodnutie Komisie nadobudne účinnosť.

▼M1

Článok 8

1. Materský dopravca nesmie spojiť či už priamo alebo nepriamo využitie ktoréhokoľvek špecifického PRS predplatiteľom s prijatím akejkoľvek provízie alebo iného stimulu, alebo prekážky v záujme predaja produktov leteckej dopravy dostupných pri jeho letoch.

2. Materský dopravca nesmie vyžadovať priamo alebo nepriamo od predplatiteľa použitie akéhokoľvek špecifického PRS pre predaj alebo vydanie leteniek na akékoľvek produkty leteckej dopravy, ktoré sám priamo alebo nepriamo poskytuje.

3. Žiadna podmienka, ktorú môže požadovať letecký dopravca od cestovného agenta vtedy, keď ho splnomocňuje predávať alebo vydávať letenky na jeho produkty leteckej dopravy sa nedotýka ustanovení odsekov 1 a 2.

▼B

Článok 9

1. Predajca systému sprístupní akékoľvek distribučné zariadenie PRS pre každého predplatiteľa na nediskriminačnej báze.

2. Predajca systému nebude požadovať od predplatiteľa, aby podpísal výlučnú zmluvu, ani mu nebude priamo ani nepriamo zabraňovať, aby si predplatil alebo využíval ktorýkoľvek iný systém alebo systémy.

3. Rozšírenie služieb ponúknuté ktorémukoľvek predplatiteľovi predajca systému ponúkne všetkým predplatiteľom na nediskriminačnej báze.

▼M1

4.

a) Predajca systému nepripojí k žiadnej zmluve s predplatiteľom o povolení používať jeho PRS neprimerané podmienky a najmä predplatiteľ môže vypovedať zmluvu s predajcom systému s výpovednou lehotou, ktorá nesmie presiahnuť tri mesiace a uplynúť pred koncom prvého roku. V takom prípade predajca systému nie je oprávnený dostať späť viac než náklady, ktoré sa priamo vzťahujú na ukončenie zmluvy.

b) Pokiaľ odsek 2 neustanovuje inak, dodávka technického zariadenia nepodlieha podmienkam uvedeným v písm. a).

5. Predajca systému zabezpečí v každej zmluve s predplatiteľom, aby:

a) bolo hlavné zobrazenie v súlade s článkom 5 prístupné pre každú individuálnu transakciu, okrem prípadov, keď spotrebiteľ žiada informáciu o iba o jednom leteckom dopravcovi alebo keď spotrebiteľ žiada informáciu len o viazaných produktoch leteckej dopravy;

b) predplatiteľ nemanipuloval s materiálom dodaným PRS spôsobom, ktorý by mohol viesť k nepresnému, skresľujúcemu alebo diskriminačnému prezentovaniu informácií spotrebiteľovi.

6. Predajca systému neuloží predplatiteľovi žiadnu povinnosť akceptácie ponuky technického zariadenia alebo softwaru, ale môže požadovať, aby používané zariadenie alebo software boli zlučiteľné s jeho vlastným systémom.

▼M2

Článok 9a

1.

a) V prípade informácií poskytovaných PRS predplatiteľ použije neutrálne zobrazenie v súlade s článkom 5 ods. 2 písm. a) a b), pokiaľ nie je požadované iné zobrazenie s cieľom splniť želanie spotrebiteľa.

b) Žiadny predplatiteľ nesmie manipulovať s informáciami poskytovanými PRS spôsobom, ktorý vedie k nepresnej, skresľujúcej alebo diskriminačnej prezentácii týchto informácií pre ktoréhokoľvek spotrebiteľa.

c) Predplatiteľ prijíma rezervácie a vydáva letenky, ktoré zodpovedajú informáciám obsiahnutým v použitom PRS, alebo sú povolené príslušným dopravcom.

d) Predplatiteľ informuje každého spotrebiteľa o všetkých zmenách lietadla, počte plánovaných medzipristátí, totožnosti leteckého dopravcu, ktorý skutočne zabezpečuje let, a o všetkých zmenách letiska, ktoré si vyžaduje určitý cestovný program letu, pokiaľ takéto informácie poskytuje PRS. Predplatiteľ informuje spotrebiteľa o mene a adrese predajcu systému, účele spracovania, dobe uchovávania individuálnych údajov a o prostriedkoch, ktoré má k dispozícii pri uplatňovaní jeho prístupových práv k informáciám.

e) Spotrebiteľ je oprávnený kedykoľvek dostať výtlačok zo zobrazenia PRS alebo mať prístup k paralelnému zobrazeniu PRS, ktoré zobrazuje tie isté údaje ako pre predplatiteľa.

f) Osoba je oprávnená na efektívny bezplatný prístup k vlastným údajom bez ohľadu na to, či tieto údaje uchováva PRS alebo predplatiteľ.

2. Predplatiteľ použije distribučné zariadenia PRS podľa prílohy II.

▼B

Článok 10

▼M2

1.

a) Každý poplatok účtovaný zúčastnenému dopravcovi predajcom systému musí byť nediskriminačný, primerane štruktúrovaný a primeraný k nákladom poskytnutej a použitej služby a najmä rovnaký pre tú istú úroveň služby. Účtovanie služieb PRS musí byť dostatočne podrobné, aby umožnilo zúčastneným dopravcom presne zistiť, ktoré služby boli použité, a aké poplatky boli za tieto služby účtované; faktúry poplatkov za rezervácie musia obsahovať najmenej nasledovné informácie pre každý úsek: — typ rezervácie PRS, — meno cestujúceho, — štát, — identifikačný kód agentúry IATA/ARC, — kód mesta, — dvojicu miest úseku, — dátum rezervácie (dátum transakcie), — dátum letu, — číslo letu, — stav rezervácie, — typ služby (trieda služby), — lokátor záznamu o cestujúcom (Passenger Name Record/PNR), a — údaje o rezervácii/zrušení. Účtovné informácie sa ponúkajú na magnetickom médiu. Účtovaný poplatok za informácie poskytnuté vo forme, ktorú si vyberie dopravca, nesmie presiahnuť náklady samotného média spolu s nákladmi na ich prenos. Zúčastnenému leteckému dopravcovi sa ponúkne možnosť informovať sa o každej realizovanej rezervácii/transakcii, za ktorú budú účtované poplatky. Ak chce byť dopravca o tom informovaný, ponúkne sa mu možnosť neuznať takúto rezerváciu/transakciu, pokiaľ už táto nebola akceptovaná. V prípade takého neuznania sa leteckému dopravcovi nebude účtovať takáto rezervácia alebo transakcia.

b) Každý poplatok za prenájom zariadenia alebo za iné služby účtovaný predplatiteľovi predajcom systému musí byť nediskriminačný, primerane štruktúrovaný a primeraný k nákladom poskytnutej a použitej služby a najmä rovnaký pre tú istú úroveň služby. Prémie vo vzťahu k produktivite, ktoré poskytuje predplatiteľom predajca systému formou zľavy z poplatkov za nájom alebo formou provízie, sa považujú za distribučné náklady predajcu systému a musia vychádzať z úsekov vzťahujúcich sa k letenkám. Ak, podliehajúc bodu 5 prílohy II, predajca systému nevie, či bola letenka vydaná, potom sa môže predajca systému odvolať na číslo letenky, ktoré mu oznámi predplatiteľ. Účtovanie služieb PRS musí byť dostatočne podrobné, aby umožnilo predplatiteľom presne zistiť, ktoré služby boli použité a aké poplatky boli za tieto služby účtované.

2. Predajca systému oznámi na požiadanie zainteresovaným stranám vrátane spotrebiteľov všetky podrobnosti o aktuálnych postupoch, poplatkoch a systémových zariadeniach vrátane rozhraní použitých editačných a zobrazovacích kritérií. Pre spotrebiteľov sú tieto informácie bezplatné a vzťahujú sa na spracovanie individuálnych údajov. Toto ustanovenie však od predajcu systému nevyžaduje, aby uverejňoval informácie týkajúce sa vnútornej prevádzky napríklad o softvéri.

▼B

3. Akékoľvek zmeny v úrovni poplatkov, v podmienkach alebo ponúkaných zariadeniach a základni pre ne, sa oznámia všetkým zúčastneným dopravcom a predplatiteľom na nediskriminačnej báze.

Článok 11

1. Komisia na základe prijatia sťažnosti alebo zo svojej vlastnej iniciatívy začne konanie na ukončenie porušovania ustanovení tohto nariadenia.

2. Sťažnosti môžu predložiť:

a) členské štáty;

b) fyzické alebo právnické osoby, ktoré majú odôvodnený nárok.

3. Komisia bezodkladne postúpi členským štátom kópie sťažností a žiadostí a kópie všetkých závažných dokumentov, ktoré dostala, alebo ktoré ona posiela počas takéhoto konania.

Článok 12

1. Pri vykonávaní povinností, ktoré Komisii ukladá toto nariadenie, Komisia môže získavať všetky potrebné informácie od členských štátov a od podnikov a združení podnikov.

2. Komisia môže stanoviť lehotu nie kratšiu ako 1 mesiac na oznámenie požadovaných informácií.

3. Pri zaslaní žiadosti o informácie podnikom alebo združeniam podnikov Komisia postúpi kópiu žiadosti súčasne členskému štátu, na území ktorého má podnik alebo združenie podnikov sídlo.

4. Na jeho žiadosť Komisia uvedie právny základ a účel žiadosti, ako aj sankcie za poskytnutie nesprávnych informácií stanovené v článku 16 ods. 1.

5. Vlastníci podnikov a ich zástupcovia a v prípade právnických osôb, spoločností alebo združení bez právnej subjektivity, osoba splnomocnená ich zastupovať podľa práva alebo podľa ich stanov, je povinná poskytnúť požadované informácie.

Článok 13

1. Pri vykonávaní povinností, ktoré Komisii ukladá toto nariadenie, Komisia môže podniknúť všetky potrebné šetrenia v podnikoch a združeniach podnikov. Na tento účel, úradníci poverení Komisiou sú oprávnení:

a) preskúmať účtovné knihy a ostatné obchodné záznamy;

b) urobiť si kópie alebo výpisy z účtovných kníh a obchodných záznamov;

c) žiadať na mieste ústne vysvetlenie;

d) vstúpiť do ktorýchkoľvek priestorov, na pozemky alebo do zariadení, ktoré podniky alebo združenia podnikov využívajú.

2. Poverení úradníci Komisie vykonávajú svoje právomoci po predložení vydaného poverenia v písomnej podobe so špecifikáciou predmetnej záležitosti, účelu šetrenia a sankcií, ustanovených v článku 16 ods. 1 v prípadoch, keď sú požadované účtovné knihy alebo ostatné obchodné záznamy nekompletné. V dostatočnom čase pred šetrením Komisia informuje členský štát, na území ktorého sa má šetrenie uskutočniť, o šetrení a o totožnosti poverených úradníkov.

3. Podniky a združenia podnikov sa podriadia šetreniam, nariadeným rozhodnutím Komisie. Rozhodnutie uvedie predmetnú záležitosť, účel šetrenia, stanoví dátum, kedy sa šetrenie začne a určí sankcie ustanovené v článku 16 ods. 1 a právo preskúmania tohto rozhodnutia Súdnym dvorom.

4. Komisia prijme rozhodnutie uvedené v odseku 3 po porade s členským štátom, na území ktorého sa má šetrenie uskutočniť.

5. Na požiadanie členského štátu alebo Komise môžu úradníkom Komisie pri vykonávaní ich povinností pomáhať úradníci členského štátu, na území ktorého sa má šetrenie uskutočniť.

6. Ak je podnik proti nariadenému šetreniu podľa tohto článku, dotknutý členský štát poskytne povereným úradníkom Komisie potrebnú pomoc, aby im umožnil šetrenie uskutočniť.

Článok 14

1. Informácie získané ako výsledok žiadosti podľa článkov 12 a 13 môžu byť použité iba na účely príslušnej žiadosti alebo šetrenia.

2. Bez toho, aby boli dotknuté články 11 a 20, Komisia a príslušné orgány členských štátov, ich úradníci a ostatní zamestnanci nebudú rozširovať informácie, ktoré svojim charakterom podliehajú povinnosti služobného tajomstva a ktoré získali ako výsledok uplatňovania tohto nariadenia.

3. Odseky 1 a 2 nebránia tomu, aby boli zverejnené všeobecné informácie alebo prehľady, ktoré neobsahujú informácie týkajúce sa jednotlivých podnikov alebo združení podnikov.

Článok 15

1. Ak podnik alebo združenie podnikov neposkytne požadované informácie v priebehu lehoty stanovenej Komisiou alebo poskytne nekompletné informácie, Komisia si ich vyžiada rozhodnutím. V rozhodnutí uvedie, ktoré informácie sa požadujú, stanoví vhodnú lehotu, počas ktorej majú byť dodané a určí sankcie, stanovené v článku 16 ods. 1 ako aj právo preskúmania rozhodnutia Súdnym dvorom.

2. Komisia súčasne pošle kópiu rozhodnutia príslušnému orgánu členskému štátu, na území ktorého má podnik alebo združenie podnikov sídlo.

Článok 16

1. Komisia môže rozhodnutím uložiť pokuty podnikom alebo združeniam podnikov od 1 000 do 50 000 ECU, ak úmyselne alebo z nedbanlivosti:

a) dodajú nesprávne informácie na žiadosť podľa článku 12 alebo nedodajú informácie v stanovenej lehote;

b) vedú požadované účtovné knihy alebo ostatné obchodné záznamy nekompletne v priebehu šetrenia alebo odmietajú podrobiť sa šetreniu v zmysle článku 13 ods. 1.

2. Komisia môže rozhodnutím uložiť pokuty predajcovi systému, materským dopravcom, zúčastneným dopravcom a/alebo predplatiteľom za porušovanie tohto nariadenia maximálne až do 10 % ročného obratu príslušnej činnosti dotknutého podniku.

Pri stanovení výšky pokuty sa zohľadní závažnosť a dĺžka porušovania tohto nariadenia.

3. Rozhodnutia podľa odsekov 1 a 2 nie sú trestnoprávnej povahy.

Článok 17

Súdny dvor má neobmedzenú právomoc v zmysle článku 172 zmluvy preskúmavať rozhodnutia, ktorými Komisia uložila pokutu. Môže pokutu zrušiť, znížiť alebo zvýšiť.

Článok 18

Na účely uplatňovania článku 16 sa uplatní ECU, ktoré bolo použité pri zostavovaní všeobecného rozpočtu Európskych spoločenstiev v súlade s článkami 207 a 209 zmluvy.

Článok 19

▼M2

1. Pred prijatím rozhodnutí podľa článku 11 alebo 16 Komisia poskytne dotknutým podnikom alebo združeniam podnikov príležitosť byť vypočutý k záležitosti, ku ktorej Komisia má alebo vzniesla námietku.

▼B

2. Ak by to Komisia alebo príslušné orgány členských štátov považovali za potrebné, môžu tiež vypočuť iné fyzické alebo právnické osoby. Žiadostiam týchto osôb, aby boli vypočuté, sa vyhovie, ak preukážu dostatočný záujem.

Článok 20

1. Komisia uverejní rozhodnutia, ktoré prijíma podľa článku 16.

2. Takéto uverejnenia určia mená strán a hlavný obsah rozhodnutia, berúc do úvahy oprávnený záujem podnikov na ochranu ich obchodného tajomstva.

▼M2

Článok 21

1. Ustanovenia článku 5, článku 9 ods. 5 ani prílohy sa nebudú uplatňovať pre PRS používané leteckým dopravcom alebo skupinou leteckých dopravcov:

a) v ich vlastných priestoroch a predajných priestoroch, ktoré sú takto jasne označené; alebo

b) pri poskytovaní informácií a/alebo pri sprístupňovaní svojich distribučných zariadení prostredníctvom verejnej telekomunikačnej siete, pričom je (sú) poskytovateľ(-ia) informácií ako taký(-í) zreteľne a nepretržite identifikovaný(-í).

2. Ak rezerváciu uskutoční priamo letecký dopravca, použijú sa pre tohto dopravcu ustanovenia článku 9a písm. d) a f).

▼M1

Článok 21a

▼M2

1. Predajca systému zabezpečí, aby bola zhoda jeho PRS s článkami 4a a 6 monitorovaná nezávislým audítorom na báze kalendárneho roku. Na tento účel má audítor kedykoľvek prístup ku všetkým programom, postupom, činnostiam a ochranným zariadeniam používaných počítačmi alebo počítačovými systémami, pomocou ktorých predajca systému dáva k dispozícií svoje distribučné zariadenia. V priebehu štyroch mesiacov od konca kalendárneho roka predloží každý predajca systému Komisii správu audítora o inšpekcii a zisteniach. Komisia preskúma tieto správy vzhľadom na prijatie potrebných opatrení podľa článku 11 ods. 1.

▼M1

2. Predajca systému informuje zúčastnených dopravcov a Komisiu o totožnosti audítora aspoň tri mesiace pred potvrdením jeho menovania a aspoň tri mesiace pred každým ročným znovuvymenovaním. Ak v priebehu jedného mesiaca od oznámenia, má ktorýkoľvek zúčastnený dopravca námietky voči spôsobilosti audítora vykonávať úlohy, ktoré sa požadujú podľa tohto článku, Komisia, v priebehu ďalších dvoch mesiacov a po konzultácii s audítorom, predajcom systému a ktoroukoľvek stranou majúcou oprávnený záujem rozhodne, či má byť audítor nahradený alebo nie.

▼M2

Článok 21b

1. Pokiaľ tento článok neustanovuje inak, toto nariadenie sa použije aj pre zaradenie produktov železničnej dopravy.

2. Predajca systému môže rozhodnúť o zahrnutí železničných služieb do hlavného zobrazenia svojho PRS.

3. Ak sa predajca systému rozhodne zahrnúť produkty železničnej dopravy do hlavného zobrazenia svojho PRS, vyberie si určité jasne definované kategórie železničných služieb, pričom rešpektuje zásady stanovené v článku 3 ods. 2

4. Prevádzkovateľ železničnej dopravy sa na účely kódexu považuje za zúčastneného alebo prípadne materského dopravcu, pokiaľ má s predajcom systému dohodu o distribúcii jeho produktov prostredníctvom hlavného zobrazenia alebo jeho vlastný rezervačný systém je PRS definovaný v článku 2 písm. f). Pokiaľ odsek 5 neustanovuje inak, takéto produkty sa považujú za produkty leteckej dopravy a zahrnú sa do hlavného zobrazenia podľa kritérií uvedených v prílohe I.

5.

a) Pri uplatňovaní pravidiel stanovených v odsekoch 1 a 2 prílohy I pre železničné služby predajca systému prispôsobí svoje klasifikačné kritériá pre hlavné zobrazenie, aby zohľadnil požiadavky spotrebiteľov na primeranú informovanosť o železničných službách, ktoré predstavujú konkurenčnú alternatívu leteckým službám. Predajca systému môže železničné služby s limitovaným počtom krátkych zastávok porovnať najmä s non-stop priamymi letmi.

b) Predajci systému definujú jasné kritériá uplatňovania tohto článku na železničné služby. Také kritériá musia obsahovať čas prepravy a zabrániť zbytočne nadmernej ponuke na obrazovke. Najmenej dva mesiace pred ich uplatnením sa tieto kritériá predložia Komisii.

6. Na účely tohto článku všetky odkazy na „lety“ v tomto nariadení sa považujú za odkazy, ktoré zahŕňajú odkazy na „železničné služby“, a odkazy na „produkty leteckej dopravy“ sa považujú za odkazy, ktoré zahŕňajú odkazy na „produkty železničnej dopravy“.

7. V správe Komisie podľa článku 23 ods. 1 sa bude venovať osobitná pozornosť hodnoteniu uplatňovania tohto článku.

▼M1

Článok 22

▼M2

1. Toto nariadenie sa nedotýka ustanovení vnútroštátnych právnych predpisov týkajúcich sa bezpečnosti, verejného poriadku a opatrení na ochranu údajov, prijatých pri vykonávaní smernice 95/46/ES ( 6 )

▼M1

2. Oprávnené osoby, ktoré majú prospech z práv vznikajúcich na základe článku 3 ods. 4, článkov 4a, 6 a 21 písm. a), sa nemôžu vzdať týchto práv zmluvnými alebo inými prostriedkami.

▼M2

Článok 23

Do dvoch rokov po nadobudnutí účinnosti tohto nariadenia vypracuje Komisia správu o jeho uplatňovaní, ktorá bude medzi iným zohľadňovať ekonomický vývoj na príslušných trhoch. Táto správa môže byť sprevádzaná návrhmi na revíziu tohto nariadenia.

▼B

Toto nariadenie je záväzné v svojej celistvosti a priamo uplatniteľné vo všetkých členských štátoch.

▼M2









PRÍLOHA I

Klasifikačné kritériá hlavného zobrazenie pre lety ( 7 ) ponúkajúce neviazané produkty leteckej dopravy

1. Klasifikácia výberu letov na hlavnom zobrazení na požadovaný deň alebo dni musí byť v nasledovnom poradí, pokiaľ spotrebiteľ nepožiada o iný spôsob pre jednotlivú transakciu: i) všetky non-stop priame lety medzi dvojicou príslušných miest; ii) všetky ostatné priame lety nezahrňujúce zmenu lietadla alebo vlaku medzi dvojicou príslušných miest; iii) všetky prípojné lety.

2. Spotrebiteľovi musí byť prinajmenšom poskytnutá možnosť požadovať hlavné zobrazenie zoradené podľa času odletu alebo príletu a/alebo podľa trvania letu. Pokiaľ spotrebiteľ nepožiada o niečo iné, základné zobrazenie musí byť zoradené podľa času odletu pre skupinu i) a podľa trvania letu pre skupinu ii) a iii).

3. Ak sa predajca systému rozhodne zobraziť informáciu pre ktorúkoľvek dvojicu miest týkajúcu sa letových poriadkov alebo cestovného nezúčastnených dopravcov, ale nie nevyhnutne všetkých takých dopravcov, taká informácia musí byť zobrazená presne, neskresľujúco a nediskriminačne medzi zobrazenými dopravcami.

4. Ak podľa vedomosti predajcu systému nie je informácia o počte priamych pravidelných leteckých službách a o totožnosti príslušných leteckých dopravcov úplná, musí to byť jasne uvedené na príslušnom zobrazení.

5. Lety iné než sú pravidelné letecké služby musia byť jasne identifikované.

6. Lety zahrňujúce zastávky na trase musia byť jasne identifikované.

7. Ak lety prevádzkuje letecký dopravca, ktorý nie je leteckým dopravcom identifikovaným označovacím kódom dopravcu, skutočný prevádzkovateľ letu musí byť jasne identifikovaný. Táto požiadavka bude platiť vo všetkých prípadoch, s výnimkou pre krátkodobé dojednania ad hoc.

8. Predajca systému nesmie používať zobrazovací priestor na hlavnom zobrazení spôsobom, ktorý nadmerne zobrazuje voľbu určitej cesty alebo ktorý zobrazuje nereálne voľby cesty.

9. Pokiaľ bod 10 neustanovuje inak, použije sa nasledovné: a) u priamych letov nesmie byť na hlavnom zobrazení žiadny let zobrazený viac ako raz; b) u viacúsekových letov zahrňujúcich zmenu lietadla nesmie byť žiadna kombinácia letov zobrazená na hlavnom zobrazení viac ako raz; c) s letmi zahrňujúce zmenu lietadla sa musí zaobchádzať ako s prípojnými letmi a musia sa takto zobrazovať s jedným riadkom pre každé lietadlo. Ak lety vykonáva ten istý dopravca s tým istým letovým číslom a ak letecký dopravca požaduje len jeden letový kupón a jednu rezerváciu, PRS by mal vydať len jeden kupón a účtovať poplatok len za jednu rezerváciu.

1. Ak majú zúčastnení dopravcovia spoločný podnik alebo iné zmluvné dojednania vyžadujúce od dvoch alebo viacerých z nich prevzatie oddelenej zodpovednosti za ponuku a predaj produktov leteckej dopravy na lety alebo kombináciu letov, pojmy „lety“ (pre priame lety) a „kombinácia letov“ (pre viacúsekové lety) použité v bode 9 znamenajú lety umožňujúce každému príslušnému dopravcovi — maximálne však dvom — mať samostatné zobrazenie používajúce individuálny označovací kód dopravcu. 2. Ak ide o viac než dvoch zapojených dopravcov, dopravca skutočne vykonávajúci let musí určiť dvoch dopravcov oprávnených využívať výnimku uvedenú v pododseku 1. Ak prevádzkujúci dopravca neposkytne informáciu dostatočnú na identifikáciu dvoch označených dopravcov, dopravcov musí nediskriminačným spôsobom určiť predajca. 10.

11. Hlavné zobrazenie musí vždy, keď je to prakticky možné, obsahovať prípojné lety pravidelnej dopravy, prevádzkované zúčastnenými dopravcami a zostavované s použitím minimálneho počtu deviatich prípojných bodov. Predajca systému musí akceptovať žiadosť zúčastneného dopravcu na zahrnutie nepriamej prepravy, iba ak smerovanie trasy nepresahuje 130 % vzdialenosti po veľkej kružnici medzi dvoma letiskami, alebo ak by to mohlo viesť k vylúčeniu prepráv s kratším trvaním letu. Prípojné body so smerovaním presahujúcim 130 % veľkej okružnej vzdialenosti sa nemusia brať do úvahy.









PRÍLOHA II

Využitie distribučných zariadení predplatiteľmi

1. Predplatiteľ musí viesť presné záznamy o všetkých rezervačných transakciách PRS. Tieto záznamy musia obsahovať čísla letov, rezervačné triedy, dátum cesty, časy odletu a príletu, charakter úsekov, mená a iniciály cestujúcich s ich kontaktnými adresami a/alebo telefónnymi číslami a údaje o vystavení letenky. Pri rezervácii alebo zrušení letu musí predplatiteľ zabezpečiť, aby použitá rezervačná trieda zodpovedala cene letenky platenej cestujúcim.

2. Predplatiteľ by nemal úmyselne vykonať dvojitú rezerváciu pre toho istého cestujúceho. Ak pre spotrebiteľa nie je pre vybraný let potvrdené žiadne voľné miesto, môže byť spotrebiteľ zapísaný v zozname čakateľov na let (ak je takýto zoznam k dispozícii) a jeho miesto potvrdené pre alternatívny let.

3. Ak cestujúci zruší rezerváciu, predplatiteľ musí ihneď uvoľniť jeho miesto.

4. Ak cestujúci zmení trasu cesty, predplatiteľ musí zabezpečiť, aby pri novej rezervácii boli zrušené všetky rezervácie a doplnkové služby.

5. Ak je to prakticky možné, musí predplatiteľ žiadať alebo spracovať všetky rezervácie pre určitú cestu a všetky následné zmeny prostredníctvom toho istého PRS.

6. Predplatiteľ môže požadovať alebo predávať miesta ponúkané leteckým dopravcom len vtedy, keď ho o to spotrebiteľ požiada.

7. Predplatiteľ musí zabezpečiť, aby bola letenka vydaná v súlade s druhom rezervácie pre každý úsek a aby bola dodržaná uplatniteľná lehota. Predplatiteľ nesmie vydať letenku, na ktorej je definitívne rezervovaný jednotlivý let, pokiaľ nedostal potvrdenie takejto rezervácie.